Oktoobris 1990 valiti Gruusias ülemnõukogu, aga osseedid boikoteerisid valimisi. 10. detsembril 1990 toimusid valimised Lõuna-Osseetias, kuid neid ei tunnustanud omakorda Gruusia. 11. detsembril 1990 tühistas Gruusia ülemnõukogu Lõuna-Osseetia autonoomia. Tshinvalis ja linna ümbruses toimus grusiinide ja osseetide vahel mitmeid kokkupõrkeid. 12. detsembril  1990 kuulutasid Gruusia võimud Tshinvali piirkonnas välja eriolukorra, kohale saadeti Gruusia politseijõud ja rahvuskaart. 1991. aasta algul nimetas Zviad Gamsahhurdia osseete Kremli agentideks ja terroristideks.